Author: dusan.tazky
Company: Bratislava, SK

Návrh zabezpečenia prípravy a účasti výprav Slovenskej republiky na
XXI. zimných olympijských hrách a X. zimných paralympijských hrách vo Vancouveri
___________________________________________________________________________

1. XXI. zimné olympijské hry

Slovenský olympijský výbor (ďalej len „SOV“) je v zmysle Olympijskej charty garantom a realizátorom účasti výpravy Slovenskej republiky na XXI. zimných olympijských hrách (ďalej len „ZOH 2010“), ktoré sa uskutočnia v dňoch 12. – 28. februára 2010 vo Vancouveri. SOV vytvoril Slovenský olympijský tím Vancouver 2010 (ďalej len „SOT“), ktorí tvoria športovci súťažiaci v športoch zaradených do programu ZOH 2010, a ktorí na medzinárodných podujatiach preukazujú takú výkonnosť, ktorá dáva predpoklady na splnenie kvalifikačných kritérií a dosiahnutie hodnotných umiestení.  

Naši olympijskí reprezentanti ovplyvňujú dosiahnutými výsledkami postavenie a popularitu športu medzi verejnosťou, prehlbujú záujem detí a mládeže o šport a jeho prostredníctvom aj olympijskú výchovu. 

SOV si stanovuje na ZOH 2010 dosiahnuť umiestnenia a bodový zisk porovnateľný s výsledkami na predchádzajúcich ZOH 2006 v Turíne. Na ceste k splneniu týchto cieľov je a bude potrebné riešiť prostredníctvom štábu Vancouver 2010 viaceré problémy tak v organizačnej, ako aj odborno-technickej oblasti. 

	Protokol Medzinárodného olympijského výboru (ďalej len „MOV“) umožňuje, aby sa  ZOH 2010 zúčastnili predstavitelia štátnych orgánov. Vláda SR by mala rozhodnúť o účasti štátnych predstaviteľov, predovšetkým predsedu vlády SR a podpredsedu vlády a ministra školstva SR, ktorí sú oficiálnymi hosťami ZOH 2010. Máme záujem, aby sa ZOH 2010 zúčastnili aj ďalší členovia vlády SR, a to ako hostia SOV. 

V programe ZOH 2010 sú súťaže v 15 športových odvetviach. Predpokladá sa, že slovenskí športovci budú mať zastúpenie asi v desiatich športoch. Základnou podmienkou účasti v olympijských súťažiach je splnenie kvalifikačných kritérií MOV a príslušných medzinárodných športových federácií. Na základe súčasnej výkonnosti našich športovcov SOV predpokladá, že na ZOH 2010 sa zúčastní 160-členná výprava Slovenskej republiky. 

Predpokladané zloženie športovej časti výpravy SR na ZOH 2010 podľa kritérií a pravidiel MOV:
 
Športovci | 75
Sprievod (tréneri, lekári, maséri, technický personál) | 75
Hostia SOV a MOV | 10
Spolu | 160

Konečnú nomináciu na ZOH 2010 schváli VV SOV v januári 2010. 

1. 2.  Športová príprava
Jednou z trvalých úloh SOV je utvoriť podmienky na zlepšenie postavenia Slovenska v hodnotení krajín, inými slovami – zvýšiť výkonnostnú úroveň našich športovcov. Na splnenie tejto úlohy vytvoril SOV projekt „Slovenský olympijský tím Vancouver 2010“. Cieľovou skupinou sú športovci, budúci účastníci XXI. zimných olympijských hier vo Vancouveri (príloha č. 1). Vývoj olympijských hier, ako najvýznamnejšieho multišportového podujatia na svete, dokazuje čoraz výraznejšiu koncentráciu záujmu na popredné športové výkony a umiestenia. Výrazný nárast medializácie sa koncentruje na medailové, prípadne na umiestenia do 8. miesta, ktoré sú hodnotené olympijským diplomom. Rozhodujúcim faktorom na dosiahnutie popredného umiestenia je kvalitná, profesionálne zvládnutá športová príprava. 

V podmienkach Slovenska sa príprava športovcov realizuje prostredníctvom systému športových klubov, združených v športových zväzoch a v podmienkach rezortných športových stredísk.

SOV je hlavný gestor projektu prostredníctvom štábu ZOH Vancouver 2010. Úlohou štábu je koordinácia športovej prípravy členov SOT, ich materiálneho zabezpečenia a samotná príprava účasti na ZOH 2010.

Do SOT sú zaradení športovci, ktorí majú reálne predpoklady dosiahnuť na ZOH 2010 umiestnenie do 8. miesta ako aj športovci, ktorých aktuálna výkonnosť preukazuje potenciál pre splnenie olympijských kvalifikačných kritérií. Je potrebné zdôrazniť, že finančná podpora členom tímu na športovú prípravu je výrazne diferencovaná.  

Rozhodujúcim faktorom je koordinovaný prístup a subordinácia zainteresovaných subjektov, ktoré sa na vytváraní podmienok prípravy športovcov podieľajú, t. j. príslušný športový zväz, rezortné športové stredisko a SOV.

	Rozpočet nákladov na športovú prípravu členov SOT je odvodený z harmonogramov športovej prípravy obsahujúcich plán podujatí, obsahové zameranie a zúčastnené osoby (realizačný tím). Harmonogramy športovej prípravy, sú vypracované reprezentačným trénerom príslušného športového zväzu a obsahujú požiadavky finančného zabezpečenia športovej prípravy, materiálneho zabezpečenia neinvestičného charakteru a zdravotného zabezpečenia.

	Výška finančnej podpory športovej prípravy členov SOT zohľadňuje finančnú náročnosť športových disciplín. 

	Finančné prostriedky, ktoré SOV žiada týmto projektom, sú nevyhnutné pre vytvorenie takých podmienok na prípravu, ktoré budú porovnateľné s podmienkami športovcov, zodpovedajúcej  výkonnostnej úrovne v zahraničí.

	Členom SOT bude po dohode so športovým zväzom, rezortným športovým strediskom a SOV poskytnutá finančná dotácia na krytie nákladov na športovú prípravu a zdravotné zabezpečenie zo štátneho rozpočtu, z programov Olympijskej solidarity a vlastných zdrojov SOV.

V rámci štipendijného programu MOV prispieva SOV zo zdrojov Olympijskej solidarity na prípravu desiatich športovcov, ktorá v roku 2009 prevýši čiastku 130 000 Eur. 

Pre zabezpečenie kvalitného tréningového procesu je nevyhnutná zainteresovanosť odborníkov z rôznych oblastí športových vied, medicíny, psychológie. Predpokladané náklady na zabezpečenie odborných konzultačných a servisných činností ako aj odmien pre trénerov, členov SOT predstavujú čiastku 200 000 Eur.	

	Vedúci realizačných tímov v spolupráci so športovými zväzmi a rezortnými strediskami vypracujú mesačný harmonogram nákladov, ktorý bude záväzný pre poskytovateľa dotácie tak, aby nebola narušená plynulosť športovej prípravy.

	Zainteresované strany (športovec a zástupcovia SOV, športového zväzu, rezortného športového strediska) podpíšu dohodu o plnení dohodnutých záväzkov, najmä o plnení harmonogramu športovej prípravy.

2. X. zimné paralympijské hry

	X. zimné paralympijské hry (ďalej len „ZPH 2010“) sa uskutočnia v dňoch 12. - 21. marca 2010 vo Vancouveri na športoviskách, na ktorých sa konali súťaže XXI. zimných olympijských hier a budú špeciálne upravené pre potreby paralympijských športov.

	Dejiskom ZPH 2010 bude samotné mesto Vancouver a najväčší lyžiarsky rezort severnej Ameriky - Whistler Mountain Resort. 

Do prípravy na ZPH 2010 sú zaradení najúspešnejší zdravotne postihnutí športovci, a to na základe dosiahnutých výsledkov na ZPH 2006, na majstrovstvách sveta,  z pretekov Svetového a Európskeho pohára, ktorí už splnili, alebo plnia náročné kvalifikačné kritériá v štyroch športových odvetviach po predchádzajúcom schválení v jednotlivých športových zväzoch.

	Pri zaraďovaní reprezentantov do Tímu ZPH Vancouver 2010 (ďalej len „Tím ZPH 2010“) nezmenil Slovenský paralympijský výbor (ďalej len „SPV“)  svoje vysoké nároky na predpokladané umiestnenia športovcov na ZPH 2010.	

V programe ZPH 2010 sa bude súťažiť v piatich športoch – zjazdové a bežecké lyžovanie, biatlon, curling na vozíkoch a ľadový hokej na sánkach. Celkove sa na hrách bude bojovať o 64 medailových sád.

Súťaže v curlingu a ľadovom hokeji budú prebiehať priamo vo Vancouveri  a lyžovanie vo Whistleri, ktorý je od Vancouveru vzdialený 120 km. 

Výprava SR sa zúčastní súťaží v bežeckom a zjazdovom lyžovaní, v biatlone a stále je aktuálna možnosť obsadiť súťaž v curlingu. V curlingu by sa naši športovci predstavili na ZPH po prvý raz v histórii Slovenska.

SPV predpokladá, že na ZPH 2010 sa zúčastní 23 športovcov, 12 navádzačov, 20 členov realizačných tímov a nevyhnutného sprievodu a 6 členov vedenia výpravy. Celkovo by výpravu Slovenska malo tvoriť 56 osôb. Samozrejme, že počet členov výpravy sa bude odvíjať od toho, koľko športovcov splní kvalifikačné kritériá MPV a prípadne, koľko voľných kariet MPV pridelí SPV.

2.1. Športová príprava

Projekt ZPH Vancouver 2010 predpokladá zabezpečenie športovej prípravy, ktorá je zameraná na splnenie kvalifikačných kritérií pre účasť na ZPH 2010. V súčasnosti prebieha športová príprava v koordinácii športových subjektov, ktoré zastrešujú športovcov podľa ich druhu postihnutia. Zabezpečenie prípravy účasti výpravy SR na ZPH 2010 riadi štáb, ktorý bol vytvorený v priebehu roku 2008. 

V Tíme ZPH 2010 je v súčasnosti zaradených 23 športovcov (príloha č. 2), a to v zjazdovom lyžovaní - 14 športovcov s 9 navádzačmi, v bežeckom lyžovaní - 3 športovci s 2 navádzačmi, v biatlone - 1 športovec s 1 navádzačom a družstvo v curlingu - 5 športovcov. 

Tím ZPH 2010  je na základe dosahovaných výsledkov rozdelený na:
•	Top tím	: 9 športovcov (Dudáš, Chlebáková, France, Haraus, Krako, Holík, Smaržová,
  Baláž a Gajdičiar),
•	„A“ tím	: 4 športovci (Cintula, Šutor, Kubačka a Beladič),
•	„B“ tím	: 10 športovcov (Bočkor, Krivoš, Kozíčková, Ďuriš, Jakubec, Kánová, Pitoňák,
                           Lyócsa, Peter Makovník a Michal Makovník).

Dôležitým faktorom pre zabezpečenie kvalitnej športovej prípravy je zvládnuť proces uvoľňovania športovcov, ktorí sú v zamestnaneckom pomere na tréningový proces a zároveň pre ostatných zabezpečiť podmienky na nerušenú prípravu. Tým, že v športe zdravotne postihnutých sa neustále zvyšuje konkurencia, považujeme toto za jeden z najdôležitejších a kľúčových momentov. Preto je nevyhnutné, aby bol športovcom so zdravotným postihnutím zabezpečený tzv. sociálny program, ktorý im umožní plnohodnotné zabezpečenie športovej prípravy.

Predpokladané zloženie výpravy SR na ZPH 2010:

Športovci | 23
Navádzači | 13

Sprievod
(tréneri, lekári, maséri, technický personál)

20

Spolu | 56

	Predpoklad na zisk medailových umiestnení majú športovci v oboch lyžiarskych odvetviach – v behu na lyžiach a v zjazdovom lyžovaní.

Konečnú nomináciu na ZPH 2010 schváli Valné zhromaždenie SPV v januári 2010. 

3.	Zdravotné zabezpečenie a boj proti dopingu

SOV bude vyžadovať, aby všetci športovci - kandidáti štartu v olympijských súťažiach absolvovali minimálne 2 dopingové kontroly, a to v období 7 mesiacov pred konaním hier tak, aby sa riziko porušenia antidopingových pravidiel u našich športovcov znížilo na minimum. SOV predložil World Antidoping Agency (WADA) dokument zakotvený v svojich stanovách, ktorým je „Záväzok v boji proti dopingu“, ktorý bol začiatkom tohto roka akceptovaný.

	Každý nominovaný športovec musí absolvovať preventívnu telovýchovnolekársku prehliadku v stanovenom rozsahu v období najviac 6 mesiacov pred schválením nominácie.

SPV prijal vlastnú stratégiu boja proti dopingu, ktorá sa realizuje v dvoch rovinách, a to v užšej spolupráci s Antidopingovou agentúrou SR (ADA SR) pri dôslednom vykonávaní mimosúťažných antidopingových kontrol a v oblasti vzdelávania športovcov a realizačných tímov v boji proti dopingu. 

Neoddeliteľnou súčasťou zabezpečenia športovej prípravy je aj sústavná lekárska starostlivosť, ktorá je zmluvne zabezpečená so spoločnosťou „Sportmed“. 

Z pohľadu SPV je potrebné zdôrazniť, že mnohí paralympionici musia užívať rôzne prípravky na základe svojej diagnózy, ktoré sa nachádzajú na zozname zakázaných látok. Táto skutočnosť sa zaznamenáva do špeciálnych dotazníkov rok pred samotnými ZPH.

4.	Zabezpečenie účasti výprav SR na ZOH a ZPH 2010

	Zabezpečenie účasti výpravy SR na ZOH 2010 je náročná úloha. Organizácia účasti SR na hrách predstavuje súbor logistických prvkov a činností nadväzujúcich na pravidlá a úlohy stanovené organizačným výborom hier (VANOC) pod odborným dohľadom MOV.

Ťažiskovou úlohou SOV a SPV v nadchádzajúcom období bude koordinovať a organizačne zabezpečovať účasť výprav SR na ZOH a ZPH 2010 a sledovať plnenie kvalifikačných kritérií na ZOH a ZPH 2010 slovenskými športovcami. 

	V období pred konaním hier členovia vedenia štábu vykonajú pracovné inšpekčné cesty do dejiska hier a zúčastnia sa na poradách s organizačným výborom ZOH a ZPH 2010.  
Akreditácie 

Zložením výpravy na ZOH 2010 sa rozumie skladba osôb, ktorá je oficiálne pozvaná MOV a SOV na hry na základe pozvánky a oficiálnych akreditačných pravidiel v týchto skupinách: 
1.	športovci, 
2.	vedúci výpravy a jeho zástupca,
3.	tréneri a technický sprievod,
4.	lekári a maséri,
5.	olympijský atašé,
6.	administratívni a organizační pracovníci výpravy, 
7.	tlačový atašé výpravy, 
8.	hlava štátu a jeden jeho hosť a 2 členovia jeho sprievodu,
9.	predseda vlády a jeden jeho hosť a 2 členovia jeho sprievodu,
10.	podpredseda vlády a minister školstva a jeden jeho hosť,
11.	predseda SOV a jeden jeho hosť,
12.	generálny tajomník SOV a jeden jeho hosť,
13.	hostia SOV (počet akreditácií je závislý od počtu akreditovaných športovcov).

Ubytovanie

Ubytovanie a stravovanie pre akreditovaných športovcov, trénerov, technikov, lekárov a ďalšieho servisného sprievodu spolu s vedením výpravy je zabezpečené v olympijskej dedine. Olympijská dedina v dejisku ZOH a ZPH 2010 je v skutočnosti situovaná do 2 lokalít. Organizátor tak zabezpečil ubytovanie športovcom a ich sprievodu vo vyhovujúcich vzdialenostiach od športovísk. Výpravy SR budú rozdelené na dve časti. Vzhľadom na veľkú vzdialenosť olympijských dedín bude nevyhnutné zdvojenie počtu organizačných pracovníkov sprievodu, aby servisné zabezpečenie v oboch dedinách bolo samostatné a plne funkčné. Podľa akreditačných pravidiel MOV a MPV časť sprievodu bude môcť byť ubytovaná v olympijskej dedine za úhradu. 

Osobná doprava

Preprava členov výprav do a z dejiska hier bude realizovaná leteckou dopravou. Dodávateľom prepravných služieb v osobnej leteckej doprave bude dodávateľ vybraný na základe verejnej súťaže.
Preprava sa plánuje uskutočniť čo možno najkratšou trasou s jedným prestupom, a to na trase Viedeň - Frankfurt - Vancouver. Časový posun medzi SR a Vancouverom je 9 hodín.
Oblečenie

Oblečením pre účely výpravy SR na ZOH 2010 sa rozumie súbor šatstva, materiálu, ktorý je originálny svojím prevedením a nesie označenie SOV, SOT, ZOH 2010 a štátne symboly Slovenskej republiky. Oblečenie je výhradne určené na reprezentačné použitie SR počas ZOH 2010 a svojím prevedením je nezameniteľné na iný druh použitia. Pre účely výpravy sa oblečenie skladá zo:
-     spoločenského oblečenia,
-     športového nástupového oblečenia,
-	športového súťažného oblečenia.

Zabezpečenie oblečenia na uvedené potreby sa vykoná:
-	verejným obstarávaním,  
-	dodávkou od zmluvných partnerov.
Spôsob používania oblečenia výpravy SR bude zakotvený v zmluve o účasti na ZOH 2010. 

Preprava materiálu

Predpokladá sa, že do dejiska hier bude potrebné letecky prepraviť cca 4 - 5 t (40 - 50 m^3) materiálu. Najväčšiu časť bude tvoriť športový materiál, ďalej oblečenie, zdravotnícky  a propagačný materiál. 

Výhradným dodávateľom služieb v nákladnej doprave a colnom prejednávaní pre organizačný výbor hier (VANOC) je firma Pacific Group of Companies, ktorá má exkluzívne právo prístupu do olympijskej dediny a na olympijské športoviská. Z tohto dôvodu bude táto firma zabezpečovať prepravu materiálu aj pre výpravu SR. 

Účasť zástupcov médií

Podľa pravidiel MOV vysielacie práva sú prednostne odpredané verejnoprávnym médiám, t. j. STV a SRo.  Výdavky spojené s ich účasťou a ostatné náklady nie sú predmetom finančného zabezpečenia prostredníctvom SOV. Okrem toho MOV pridelil SOV kvótu pre akreditácie  píšucich novinárov a  pre fotoreportérov. 

Zabezpečenie účasti výpravy SR na ZPH je dané podľa „Organizačného manuálu“ VOCOG, ktorý presne určuje termíny predbežnej rezervácie všetkých náležitostí spojených s účasťou našej výpravy na ZPH. Z uvedeného manuálu vyplýva, že v mesiacoch jún – júl 2009 bude potrebné realizovať zálohové platby vo výške 50 % z celkových nákladov.

Spôsob používania oblečenia výpravy SR bude uvedený a špecifikovaný  v zmluve o účasti na ZPH 2010.

5.	Odmeny športovcom za dosiahnuté výsledky

Ocenení budú športovci a kolektívy, ktorí dosiahnu na ZOH 2010 umiestnenie do 8. miesta a na ZPH do 3. miesta, a to v súlade s platnými kritériami Ministerstva školstva SR pre finančné ocenenie športových výkonov reprezentantov SR z prostriedkov štátneho rozpočtu.

6.	Finančné zabezpečenie účasti

Výdavky na zabezpečenie účasti na ZOH a ZPH 2010 obsahujú krytie prepravy, oblečenia, ubytovania, stravného, zdravotného zabezpečenia, poistenia, vstupeniek a organizačných výdavkov členov výpravy SR. Organizačné zabezpečenie niektorých logistických činností je potrebné realizovať a finančne kryť už rok pre konaním ZOH a ZPH 2010, a preto sú celkové výdavky spojené s prípravou a účasťou výpravy Slovenskej republiky rozvrhnuté na roky 2009 – 2010.
V prílohách č. 3 a 4 sú uvedené predpokladané výdavky spojené s prípravou športovcov a účasťou výprav SR na ZOH a ZPH 2010 a suma požadovanej dotácie zo štátneho rozpočtu prostredníctvom kapitoly Ministerstva školstva SR. Vzhľadom na to, že ide o predpokladané výdavky, ktoré sa budú v priebehu rokov 2009 a 2010 aktualizovať (aj na základe skutočného počtu nominovaných športovcov a ďalších členov výprav), Ministerstvo školstva SR pri poskytovaní dotácie zohľadní reálne potreby spojené s prípravou športovcov a účasťou výprav SR na ZOH a ZPH 2010 v súlade s možnosťami štátneho rozpočtu.